I oktober vant en person én million kroner i pantelotteriet i en butikk i Skånevik. Men vedkommende har ikke meldt seg. Sannsynligvis fikk ikke personen med seg at han eller hun ble millionær, og forlot butikken uten å ta med seg vinnerloddet.

Les også: Gir opp å finne den mystiske pantemillionæren

På tross av all oppmerksomheten saken har fått, har ikke pantemillionæren meldt seg. I dag ble derfor gevinsten delt ut. Røde Kors sentralt og Røde Kors i Etne fikk 450.000 kroner hver, mens Spar-butikken i Skånevik fikk 100.000 kroner.

Daglig leder Rolf Vassbrekke ved Spar Skånevik sier pengene skal deles ut til lag og foreninger i nærmiljøet.

– Vi håper de vil sette pris på pengegaven fra oss, sier han.

– Har folk begynt å pante mer og trykke mer på Røde Kors-knappen etter at noen trakk vinnerloddet her?

– Røde Kors-knappen har nok blitt brukt mer i det siste, ja, bekrefter Vassbrekke med en latter.

Aldri opplevd lignende

Daglig leder Gaute Langdal i Pantelotteriet AS mener pantemysteriet i Skånevik er en helt unik historie.

– Det er første gang vi opplever noe sånt. Det skal sies at det er relativt vanlig at folk går fra en gevinst i visshet om at pengene tilfaller formålet, men dette er spesielt. Jeg må få skryte til folkene på Spar her i Skånevik, som valgte å sende inn pengene til oss. Det gjør at vi kan dele ut pengene her i dag. Dette er en helt unik historie som befolkningen i Skånevik bør være stolte av, sier han.

Les også: Ingen spor etter pantemillionæren

Og hvis du leser denne saken og plutselig kommer på at det var du som vant på pantelotteriet på butikken i Skånevik, er det dessverre for seint å innkassere millionen.

– Pengene er delt ut, loddet er godt i hende hos oss. Det er absolutt for seint, sier Langdal.

– Kommer godt med

Leif Arne Løvereide er daglig leder i Etne Røde Kors. Han sier pengene kommer godt med.

– Vi får ikke utdelt 450.000 kroner hver dag. Det gir oss mulighet til å fortsette med all den gode aktiviteten vi allerede har, og kanskje kommer vi på noen nye også. Vi håper også at flere vil bli med på det arbeidet vi gjør, sier han.